KIRJALLINEN KYSYMYS E-1971/98

esittäjä(t): Frederik Willockx (PSE) komissiolle

(30. kesäkuuta 1998)

Aihe: Itävallan eläkelaitosten kieltäytyminen siirtämästä itävaltalaisia eläkkeitä Belgiassa oleskeleville eläkeoikeutetuille

Kuuleman mukaan Itävallan eläkekassa kieltäytyy siirtämästä eläkkeitä Belgiassa oleskeleville eläkeoikeutetuille belgialaisille tileille. Tämä kieltäytyminen maksaa näille ihmisille suuren osan heidän tuloistaan. Esimerkki: rouva X:llä on oikeus itävaltalaiseen eläkkeeseen, joka on 171,1 sillinkiä kuussa, ja tätä varten hänen on toimitettava kaksi kertaa vuodessa elossaolotodistus ja maksettava 813,37 sillinkiä itävaltalaiselle pankille. Näiden siirtojen kustannukset eivät selvästikään ole suhteessa myönnettyyn eläkkeeseen.

Vastaako tämä järjestely Euroopan asetuksia 1408/71(1) ja 574/72(2), erityisesti jaksoa 53 artiklasta (jossa viitataan liitteeseen 5) 59 artiklaan, ja minkä vuoksi?

Jos on, onko komissio valmis muuttamaan säännöstöä, kun otetaan huomioon yhtenäismarkkinoiden toteutuminen - myös pankkipalveluissa - ja euron käyttöönotto, siten, että eläkeoikeutetut voivat vastaanottaa jossakin EU:n jäsenvaltiossa heidän toisessa valtiossa saamansa eläkkeen ilman kustannuksia heidän valitsemalleen pankkitilille?

Komission jäsenen Pádraig Flynninkomission puolesta antama vastaus

(11. syyskuuta 1998)

Komissio huomauttaa parlamentin jäsenelle, että yhteisön lainsäädännössä ja tarkemmin asetuksissa (ETY) 1408/71 ja (ETY) 574/72, jotka koskevat yhteisön alueella liikkuvia palkattuja työntekijöitä, itsenäisiä ammatinharjoittajia sekä heidän perheenjäseniään(3), taataan vanhuuseläke sellaisille henkilöille, jotka eivät asu toimivaltaisessa jäsenvaltiossa (ks. asetuksen (ETY) 1408/71 10 artikla). Kyseisissä säädöksissä ei kuitenkaan säädetä maksutavasta. Jotkin laitokset haluavat suorittaa maksut omassa jäsenvaltiossa olevalle pankkitilille välttääkseen pankki- tai muita maksuja.

Komissiolle on ilmoitettu, että kyseinen itävaltalainen laitos suunnittelee maksavansa eläkkeet lähitulevaisuudessa suoraan myös muiden jäsenvaltioiden pankkitileille.

Lisäksi komissio huomauttaa, että rajojen yli suoritettavista tilisiirroista 27 päivänä tammikuuta 1997 annetussa Euroopan parlamentin ja neuvoston direktiivissä 97/5/ETY(4) määritellään vähimmäisvaatimukset, jotka koskevat (50 000 ecua pienempien) tilisiirtojen avoimuutta ennen ja jälkeen tilisiirron, suorituksen laatua (suorituksen kesto) sekä yksityisasiakkaiden ja pk-yritysten käytettävissä olevia valitus- ja oikaisukeinoja. Direktiivillä pyritään tehostamaan sisämarkkinoiden toimivuutta tällä alalla, jotta edistettäisiin talous- ja rahaliiton toteutumista, sekä suojelemaan asiakkaita ja erityisesti kuluttajia asianmukaisella tavalla. Direktiivissä ei käsitellä pankkimaksuja koskevaa kysymystä. Komissio uskoo, että näin luotu tilanne lisää kilpailua tilisiirtomarkkinoilla ja laskee tilisiirtojen hintoja.

Komissio antoi 23 päivänä huhtikuuta 1998 suosituksen euromuuntamisen pankkimaksuista(5), jossa se suosittelee, että sovellettaisiin "hyvän käytännön" periaatetta, johon sisältyvät oikeudellisesti välttämättömät käytännöt ja suositellut käytännöt. Hyvään käytäntöön kuuluu, että kansallisen rahayksikön määräiset maksut muunnetaan maksuitta euromääräisiksi ja päinvastoin siirtymäkauden aikana, kansallisen rahayksikön määräiset tilit muunnetaan maksuitta euroyksikön määräisiksi siirtymäkauden aikana ja lopussa, euroyksikön määräisestä palvelusta peritään samansuuruinen maksu kuin muuten samanlaisesta oman kansallisen rahayksikön määräisestä palvelusta, kansallisen rahayksikön setelit ja metallirahat vaihdetaan maksuitta euroseteleiksi ja metallirahoiksi loppuvaiheessa tavanomaisen määrän ja vaihtamistiheyden mukaisesti (pankkien olisi määriteltävä vaihdettavien rahojen määrä ja vaihtamistiheys).

(1) EYVL L 149, 5.7.1971, s. 2.

(2) EYVL L 74, 27.3.1972, s. 1.

(3) Asetuksia on muutettu 2 päivänä joulukuuta 1996 annetulla neuvoston asetuksella (ETY) 118/97, EYVL L 28, 30.1.1997.

(4) 2 Euroopan parlamentin ja neuvoston direktiivi 97/5/ETY, annettu 27 päivänä tammikuuta 1997, rajojen yli suoritettavista tilisiirroista, EYVL L 43, 14.2.1997.

(5) komission suositus 98/286/EY, annettu 23 päivänä huhtikuuta 1998, euromuuntamisen pankkimaksuista, EYVL L 130, 1.5.1998.